春晴將游玉淵踐吳季謙待制馮可久武博山行之約先走長句
作者：岳珂
朝代：宋

paragraphs: 康廬三萬丈，下有神龍淵。
旁聯玉井並，仰溯銀河連。
層崖積冰雪，斷岸藏風煙。
崔隤五老峰，迸瀉三峽泉。
鯨鯢碎紫霧，螮蝀開青天。
脈疑海眼近，寒入山骨堅。
澗草摇秋暉，谷花發春妍。
其間地布金，到處題標璇。
大哉象教尊，儼若螺髻仙。
巍巍南宗栢，湛湛西方蓮。
總持包萬法，卓犖棲羣賢。
慈心鬼神仰，顯跡今古傳。
遠令千聖境，容此一席顓。
我昔宿命通，曾結它生緣。
嘗聞祖師隠，上應帝釋躔。
清宵珠石隕，白浪星湖邊。
至今澎湃中，常欲光景燃。
當時初卓錫，如昔睨采椽。
浮雲常抗志，立雪思比肩。
壯懷凌九疊，浩氣湧百川。
山水爲高深，志節爭後先。
永言縈俗累，茲游經幾年。
猶想謝公屐，同整劉琨鞭。
橋梁識昨經，歲月驚舊鎸。
盍簪有耆碩，授館許款延。
牛耳盟屢寒，馬頭月方圓。
便思供糗飺，更擬焚蘭荃。
先尋遺民盟，吹迹繡佛禪。
策杖挂錢去，拂石看山眠。
歸來廬山南，三士同陶然。